|  |  |
| --- | --- |
| **IZVJEŠĆE O SAVJETOVANJU S JAVNOŠĆU**  **U POSTUPKU DONOŠENJA**  **ODLUKE O KRITERIJIMA ZA KORIŠTENJE JAVNIH POVRŠINA NAMIJENJENIH ORGANIZIRANJU TERASA UGOSTITELJSKIH OBJEKATA**  Nositelj izrade izvješća: Grad Pula - Pola, Upravni odjel za prostorno planiranje i zaštitu okoliša  Pula, 27. listopad 2021. godine | |
| **Naziv akta za koji je provedeno savjetovanje s javnošću** | **Nacrt prijedloga Odluke o kriterijima za korištenje javnih površina namijenjenih organiziranju terasa ugostiteljskih objekata** |
| **Naziv tijela nadležnog za izradu nacrta / provedbu savjetovanja** | Upravni odjel za prostorno planiranje i zaštitu okoliša |
| **Razlozi za donošenje akta i ciljevi koji se njime žele postići uz sažetak ključnih pitanja** | Ovom se Odlukom utvrđuju kriteriji i ostali uvjeti za korištenje javnih površina namijenjenih organiziranju terasa ugostiteljskih objekata u Gradu Puli-Pola |
| **Objava dokumenata za savjetovanje** | <https://www.pula.hr/hr/eusluge/ekonzultacije/ekonzultacije-u-tijeku/53/prijedlog-odluke-o-kriterijima-za-koristenje-javnih-povrsina-namijenjenih-organiziranju-terasa-ugostiteljskih-objekata/> |
| **Razdoblje provedbe savjetovanja** | Internetsko savjetovanje s javnošću provedeno je u razdoblju od 23. rujna do 23. listopada 2021. godine. |
| **Pregled osnovnih pokazatelja uključenosti savjetovanja s javnošću** | U za to propisanom roku zaprimljena su 4 (četiri) prijedloga podnesena od strane zainteresirane javnosti. |
| **Pregled prihvaćenih i neprihvaćenih mišljenja i prijedloga s obrazloženjem razloga za neprihvaćanje** | **PRIJEDLOG 1. –** TOMISLAV JURETIĆ, tajnik UDRUGE UGOSTITELJA KVARNERA I ISTRE/ zaprimljen 4.10.2021.  Pišemo Vam tragom prijedloga Odluke o kriterijima za korištenje javnih površina namijenjenih organiziranju terasa ugostiteljskih objekata.  Prije svega, dozvolite da zahvalimo na trudu i vremenu koje ulažete u razgovor s predstavnicima ugostitelja Grada Pule. Ovakav hvalevrijedan angažman doista može dovesti do kvalitetnog suživota i suradnje između Grada, građana i ugostitelja Pule.  Inicijativa vraćanja građana u centar grada svakako je jedna u, vjerujemo, nizu kampanja kojim će Grad povoći revitalizaciju centra koji zimi, nažalost, nalikuje na sve, samo ne na centar jednog urbanog središta.  U vjeri u ovaj projekt, s namjerom da damo vlastiti obol pokušaju povratka građana u grad, dajemo svoje primjedbe na prijedlog Odluke.  Primjedba pritom ne znači kako Odluku ne smatramo dobrom - dapače. Što se obavljanja ugostiteljske djelatnosti na terasama tiče, ovo je jedna od najboljih, barem što se našeg pogleda na ugostiteljstvo tiče, na području čitave Republike Hrvatske, a svakako predstavlja okvir kojim će se ugostiteljima omogućiti dovoljno slobode u kreiranju ponude za građane i u zimskim uvjetima, pa čak i u slučaju daljnjih komplikacija vezanih uz korona-krizu.  Ova kriza uzrokovala je pad u poslovanju ugostiteljskih objekata od čak 50% u odnosu na 2019. mada se u medijskom prostoru da pročitati čitav niz netočnih podataka.  Slijedom navedenog, što se Udruge ugostitelja Kvarnera i Istre tiče, jedine su zamolbe da se nivo dozoljene buke povisi na 65 dB, a ne na 60 dB jer je 60 dB gotovo u rangu diskretnog ljudskog razgovora, čiju glasnoću premašuju i promet i žamor prolaznika. Sukladno svim praksama u RH, 65 dB je općeprihvaćeni nivo buke, stoga molimo da Odluka uključi 65dB.  Nadalje, kad je riječ o terasama ugostiteljskih objekata, molimo da se u obzir uzme i mogućnost postavljana tenda na lokacije kojim prijedlog Odluke to ne dopušta, prema standardima koje donese sam Grad. Razlog tome su nepovoljni vremenski uvjeti zimi, u kojima vjetar ne dopušta suncobranima da budu zaštita od nepovoljnih klimatskih uvjeta, što svakako predstavlja prepreku organizaciji aktivnosti kojima bi se građani vratili u zimi zapušteni centar grada.  U očekivanju uzimanja u razmatranje ovih prijedloga, najsrdačnije Vas pozdravljam,  ***Odgovor na zaprimljeni prijedlog:***  U pogledu prijedloga da se poveća razina dozvoljene buke sa 60 na 65 dB, a u odnosu na činjenicu da je dozvoljena razina buke utvrđena zakonom odnosno podzakonskim propisima, zaprimljeni prijedlog nije moguće prihvatiti.  Mogućnost postavljanja tendi na lokacijama na kojima prijedlog Odluke to ne dopušta, prihvaća se uz uvjet izrade idejnog rješenja odnosno projeka uređenja koji mora biti prihvaćen od strane nadležnog Konzervatorskog odjela. Temeljem istog načela dopunit će se i odredbe vezane uz mogućnost postavljanja bočnih ograda, također prepoznatih kao jedan od elemenata zaštite od vremenskih neprilika. |
|  | **PRIJEDLOG 2. –** MIRJANA ŠARIĆ I OSTALI VLASNICI POSLOVNIH PROSTORA U CISCUTIJEVOJ 20 / zaprimljen 22.10.2021.  Ja, Mirjana Šarić, kao predstavnik stanara u Ciscutijevoj 20 (nova zgrada do Muzičke škole), i kao jedan od 10 vlasnika poslovnih prostora u istoj zgradi, zamolila bi u ime svih nas, da se ponovo revidira problem terase "Televizija", koja je sada u najmu Mlinar. "Terasa" "Televizija" nije terasa, to je montažni objekt, kućica, koja zauzima 80% ulice. To je objekt, kojim je jedan pojedinac zapečatio sudbinu nas 10, koji smo mogli normalno raditi i plačati porez Gradu, nažalost nije tako. "Terasa" "Televizija" zaklanja pogled i pristupni put prema donjem djelu Ciscutijeve ulice, i to zato jer to nije terasa nego objekt, uzdignut od poda, sa zatvorenim stranicama tj. ostakljen , sa krovom, i zauzima 80% ulice. Ta terasa, koja nije postojala u tom obliku, kad se je nasa zgrada počela graditi i kad smo svi pokupovali poslovne prostore, čija je cijena tada bila 7000 eura m2, da dobro ste pročitali, možemo i kupoprodajni ugovor predočiti. Prostori su bili skupi, jer se kao nalaze u centru grada. I sto smo doživjeli???? Terasa "Televizija" je tada imala stolove i stolice na asvaltu, kao sto imaju i svi drugi. Najprije su stavili podest, pa proširili na 80% ulice, zatvorili nakon toga stranice, pa kroz neko vrijeme ostaklili i konačno stavili krov. Od tog objekta nas se dolje i ne vidi, kao da smo na periferiji Grada. Znači objekt, ne terasa, je protivna po svim točkama postoječe Odluke o organiziranju terasa, sa čime smo upoznali gosp. Škuflića na dogovorenom sastanku. Naravno, da je sve samo obečano i da se nikad stvar nije rješila, iako smo višekratno to pokušavali. Nama nije jasno za koga se piše i donosi Odluka o organiziranju terasa, ako se ne primjenjuje za sve isto, i zašto se interes jednog pojedinca ( vlasnika prostora "Televizija" , stavlja ispred nas drugih 10. Gdje je to poštenje na koje se poziva nova garnitura vlasti i da li ce se to ikad rijesiti??? Terasa "Televizija" je jedina terasa u Gradu, koja je postavljena u tom obliku na ulici, jer to je ulica, a ne Trg. Znaci ni jedna takva ne postoji ni u našem Gradu ni bilo gdje. Očigledno je da se radi o korumpiranoj vlasti koja štiti pojedinca na štetu mase, od kojih itekako ubire porez. Molimo Vas, da ponovo revidirate problem "terase" "Televizija", i dovedete u red da izgleda kao i druge terase postavljene na ulici u centru Grada, da to postane terasa, a ne objekt, kao što je sada. To je jedini način da naši prostori u donjem djelu Ciscutijeve ulice živnu. U protivnom , ako se na sve ovo opet oglušite, ostat ce samo pustoš, i grad "duhova", u koji se centar Grada vrlo brzo i sigurno pretvara. Obzirom da vam je glavni moto "poštenje i transparentnost" , na koji se svakodnevno prozivate, vidjet ćemo koliko ćemo to ovaj put vidjeti u praksi.  ***Odgovor na zaprimljeni prijedlog:***  Prijedlogom akta utvrđeni su uvjeti i kriteriji za korištenje javnih površina namijenjenih organiziranju terasa ugostiteljskih objekata, u sklopu kojih su člankom 5. prijedloga Odluke već definirani elementi za postavu terase, odnosno pokretne naprave koje se, u svrhu organiziranja terasa ugostiteljskih objekata, postavljaju na odobrenu površinu. Istim člankom je u stavku 4. utvrđeno da zatvaranje stranica ugostiteljske terase nije dozvoljeno osim pokretnim ogradama opisanim u članku 8. ove Odluke, pa se slijedom navedenog ne utvrđuje potreba izmjene ili dopune prijedloga akta u tom pogledu.  Također, za naglasiti je da je već prijedlogom akta (člankom 12. stavak 2.) predviđeno da će se za lokacije javnih prostora od posebnog gradskog značaja poput Giardina, Danteovog trga, Foruma, Flanatičke ulice i drugih lokacija sličnog karaktera u koje zasigurno, obzirom na svoj položaj, spada i navedena, izraditi idejna rješenja koja će dodatno i detaljnije razraditi konkretne prostore slijedom čega i sagledati sve okolnosti/utjecaj na prostor u cjelini. |
|  | **PRIJEDLOG 3.** – ANDREA STANKOVIĆ, tajnik Udruge #PulaGRAD / zaprimljen 22.10.2021.  Prijedlozi:  1) Članak 7. stavak 13. – svi suncobrani unutar jedne komunalne cjeline (ulica ili trg) moraju biti iste boje (boje platna mogu biti po predloženome – bijela krema ili bordo)  2) Članak 9. stavak 1. - Terase smiju biti ozvučene i na istima se može puštati diskretna ambijentalna glazba koja ne smije prelaziti 60 db. Zvučnici moraju biti orijentirani prema prostoru terase (mora se izbjeći mogućnost da se zvučnici postavljaju prema ulici ili drugoj javnoj površini)  3) Ostalo Glazba na terasama se smije puštati samo do 24:00 h, uz moguću posebnu dozvolu za produženje roka.  ***Odgovor na zaprimljeni prijedlog:***   1. Prijedlog članka 7. stavak 13. nacrta prijedloga Odluke, kojim je utvrđeno da elementi za zaštitu od sunca (suncobrani i tende) koji se postavljaju na površinama namijenjenim organiziranju terasa u 1. i 2. zoni, trebaju radi podizanja estetske kvalitete ambijenta biti jednobojni, a boje platna mogu biti bijela krema (RAL 9001) ili bordo' (RAL 3011), dopunit će se na način da će se utvrdi kako svi suncobrani unutar jedne komunalne cjeline (ulica ili trg) moraju biti u načelu iste boje (bijela krema ili bordo), sve radi izbjegavanja isključive uniformnosti koja u pojednim situacijama možda ne bi bila poželjna. U navedenom se smislu primjedba djelomično prihvaća na način da se ostavlja mogućnost iznimki. 2. U pogledu prijedloga koji se odnosi na članak 9. stavak 1., primjedba se djelomično prihvaća. Naime, Pravilnikom o najvišim dopuštenim razinama buke u sredini u kojoj ljudi rade i borave (NN br. 145/04) propisane su najviše dozvoljene razine buke u odnosu na različite zone u kojima ljudi borave pri čemu je, kao kriterij a obzirom na stanje na terenu preuzeta vrijednost utvrđene razine buke za zone mješovite pretežito stambene namjene za koje je utvrđena razina buke od 55 dB.   Dio prijedloga koji se odnosi na dopunu navedenog članka odredbom kojom bi se propisalo da zvučnici moraju biti orijentirani prema prostoru terase se prihvaća te će se tekst odredbi dopuniti u skladu s prijedlogom.   1. Prijedlog da se glazba na ugostiteljskim terasama vremenski ograniči na način da se smije puštati samo do 24:00 h nije predmet ove Odluke i regulirana je drugim aktima. Slijedom navedenog, primjedba se formalno ne prihvaća. |
|  | **PRIJEDLOG 4.- IRIENA 040** / zaprimljen 23.10.2021.  Čl. 9.st.1. prijedloga Odluke o kriterijima za korištenje javnih površina namijenjenih organiziranju terasa ugostiteljskih objekata kojom se omogućava da terase smiju biti ozvučene i može se puštati glazba do 60 dba nije u skladu sa čl. 6.st.3. Zakona o zaštiti od buke kojim je propisano da buka od akustičnih uređaja i ostalih izvora buke ug. objekata na otvorenom ne smije prelaziti najviše dopuštene razine buke popisane pravilnikom. Pravilnik o najvišim dopuštenim razinama buke u sredini u kojoj ljudi rade i borave čl. 5. propisuje najviše dopuštene razine buke u vanjskom prostoru za dan i noć, a predložena razina premašuje propisane razine buke. Osim toga kontrola je izostajala i kad  Odlukom  terase nisu smjele biti ozvučene, a predloženim ozvučenjem ih osobito nitko neće kontrolirati i pitanje je kolika će biti razina buke kada se uz muziku dodaju i glasovi, smjeh, dovikivanja i dernjava posjetitelja. Zapravo vrlo vjerojatno će biti veća od 60 dba. Nadalje, ug. objekti u gradu su uglavnom u, uz ili u neposrednoj blizini stambenih objekata i uz radno vrijeme ug. objekata (sada zbog odluka Stožera do 24 sata, inače prema Odluci o radnom vremenu ug. objekata u gradu Puli do 02 sata) i činjenicu da većina radi svaki dan, predloženo će bitno utjecati, odn. bitno smanjiti kvalitetu života ljudi i njihovo funkcioniranje u obitelji i na poslu osim ako ne namjeravate radne ljude iseliti iz grada i napraviti grad za partijanere.  ***Odgovor na zaprimljeni prijedlog:***  U pogledu prijedloga da se smanji dozvoljena razina buke od 60 dB, isti se prihvaća na način da će se razina buke sukladno zakonu odnosno podzakonskim aktima, utvrditi na 55 dB. |
| **Troškovi provedenog savjetovanja** | Provedba javnog savjetovanja nije iziskivala dodatne financijske troškove. |